Solidariteit Algemene Litigasie-afdeling – Hier om te help - Jy en die RegJy en die Reg
Tuis › Artikels › Solidariteit Algemene Litigasie-afdeling – Hier om te help
Solidariteit Algemene Litigasie-afdeling – Hier om te help
Solidariteit se Regsafdeling is nie net die grootste regsdepartement van alle Suid-Afrikaanse vakbonde nie, maar tel ook onder die grootste arbeidsregpraktyke in Suid-Afrika. Benewens 'n toegewyde afdeling vir beroepsgesondheid en -veiligheid spog Solidariteit met 'n span kundige regslui, met inbegrip van prokureurs en advokate, wat sake namens Solidariteit-lede behartig. Solidariteit Regsdienste behartig op enige gegewe tydstip sowat 1 400 sake namens lede (dit sluit nie die aantal groot kollektiewe geskille in nie).
Die Algemene Litigasie-afdeling fokus veral daarop om sake by instellings soos die Kommissie vir Versoening, Bemiddeling en Arbitrasie (KVBA) en bedingingsrade van die verskillende bedrywe waarin Solidariteit sy lede verteenwoordig, aanhangig te maak en suksesvol op te los.
Solidariteit se Arbeidsregafdeling bestaan in totaal uit 37 personeellede waarvan 25 toegelate prokureurs en 'n advokaat is, wat almal in arbeidsreg spesialiseer. Van die personeellede beskik ook oor meestersgrade in hulle onderskeie gebiede. Hoewel hierdie kwalifikasies handig te pas kom om die beste na Solidariteit-lede se belange om te sien, is diegene wat in hierdie afdeling werksaam is se voete plat op die aarde en is hulle harte altyd daarop ingestel om te help.
Gerrit Visser, afdelingshoof van die Algemene Litigasie-afdeling voer aan dat sake waarby Solidariteit-lede direk betrokke is, die fokus van die afdeling is, juis omdat dit beteken dat gewone mense in staat is om hul werk te behou, wat daarvoor sorg dat kos op die tafel geplaas word, kinders 'n toekoms het deur goeie Afrikaanse skole by te woon en die Afrikaanse gemeenskap vry, veilig en voorspoedig kan leef.
Dit is ook hierdie sake wat, alhoewel dit die meeste werk verg, nie die aandag van die media geniet nie, maar wat sorg vir gelukwense in die gange van Solidariteit en wat dit die moeite werd maak vir die afdeling om aan te hou doen wat hulle doen. Sonder dié afdeling sou lede aan die onbillike arbeidspraktyke van die regering, die rasmalheid wat in die land heers asook die algemene verval van billikheid in die arbeidsmark uitgelewer wees .
Proses vir Algemene Litigasie
Kontak Solidariteit se regsadviseurs by 0861 25 24 23.
Die lid skakel Solidariteit se regsadviseurs en word óf telefonies adviseer, óf deur middel van korrespondensie.
In gevalle waar litigasie genoodsaak is:
'n Mandaatvorm word aan die betrokke lid gefaks of per e-pos aangestuur.
Die voltooide mandaatvorm moet teruggestuur word tesame met 'n uiteensetting van die lid se klagte, getekende dienskontrak en alle tersaaklike inligting oor die klagte.
Lidmaatskap word nagegaan en die dokumente word as 'n regsnavraag aan 'n litigant gestuur vir hantering, of 'n lêer word geopen.